༄༅༔ ༔བསོད་ནམས་ལོངས་སྤྱོད་མཐའ་རྒྱས་ཕྱིར༔ ནོར་སྒྲུབ་རིན་ཆེན་སྤུངས་པ་ཡོད༔ ༔
ཐེམས་ཅན་ཉེར་ལྔ་ལས་ཚོགས༔

༄༅༔ ༔ཨོ་རྒྱན་པདྨའི་ཐུགས་སྒྲུབ་ལས༔ བསོད་ནམས་ལོངས་སྤྱོད་མཐའ་རྒྱས་ཕྱིར༔ ནོར་སྒྲུབ་རིན་ཆེན་སྤུངས་པ་བཤད༔ དེ་ལ་དབྱེ་ན་ཆོས་ཚན་
བདུན༔ ཕྱི་སྒྲུབ་གཉིས་དང་ནང་སྒྲུབ་གཉིས༔ གསང་སྒྲུབ་གཉིས་དང་རྣམ་པ་དྲུག༔ ཡང་གསང་ཙིཏྟའི་སྒྲུབ་ཐབས་ཀྱི༔ རིན་ཆེན་སྤུངས་པའི་ཐོ་བྱང་རྫོགས༔ དང་པོ་
ཕྱི་ཡི་སྒྲུབ་ཐབས་འདི༔ རབ་ཏུ་གསང་ནས་སྒྲུབ་ན་འགྲུབ༔ ས་མ་ཡཱ༔ རྒྱ་རྒྱ་རྒྱ༔ གནོད་སྦྱིན་གྱི་བདག་པོ་ལ་ཕྱག་འཚལ་ལོ༔ གནོད་སྦྱིན་བདག་པོ་སྒྲུབ་པར་འདོད་
པས༔ རིན་པོ་ཆེའི་ཁང་བུ་བརྩེགས་པ་ལ་བརྟེན་ཏེ་བསྒྲུབ་པ་ནི༔ རིན་པོ་ཆེ་གསེར་དངུལ་ཟངས་ལྕགས་ལ་སོགས་པ་ལ་རིན་པོ་ཆེའི་ཁང་བུ་གྲུ་བཞི་སྒོ་དང་བཅས་པ་བྱས་

༄༅༔ ༔ལ༔ དེའི་ནང་དུ་ནོར་ལྷ་དཀར་པོ་འཛུམ་བག་དང་བཅས་པ༔ ཞལ་གཅིག་ཕྱག་གཉིས་པ༔ ཕྱག་ན་རིན་པོ་ཆེའི་བུམ་པ་ཁ་ཡིད་བཞིན་གྱི་ནོར་
བུས་བཅད་པ་བསྣམས་པ༔ ན་བཟའ་དར་དང་ཟ་འོག་གིས་བཀླུབས་པ༔ རིན་པོ་ཆེའི་དབུ་རྒྱན་ཅན༔ ཞབས་སྐྱིལ་ཀྲུང་བཅས་ནས་རིན་པོ་ཆེའི་གསེར་གྱི་བུམ་པ་མནན་
པ༔ དེ་ལྟ་བུ་ཤེལ་ལམ་དངུལ་ལ་བྱ༔ དེའི་ལས་མཁན་གནོད་སྦྱིན་ཨ་པ་ར་ཙིཏྟ་ཞེས་ཀྱང་བྱ༔ གནོད་སྦྱིན་རྒྱགས་སྐྱེལ་ཞེས་ཀྱང་བྱ༔ སྐུ་མདོག་དཀར་པོ་ཞལ་གཅིག་
ཕྱག་གཉིས་པ༔ ཕྱག་གཡས་ན་ལྕགས་ཀྱུ༔ གཡོན་ན་བུམ་པ་ནོར་གྱིས་བཀང་བ་བསྣམས་པ༔ དཔོན་གཡོག་གཉིས་ཀྱི་གཟུགས་རིན་པོ་ཆེ་ལ་བྱས་པའམ༔ ལྡེར་བཟོ་

བྱས་པ་བཅུག་ལ༔ འབྲས་ཆན་དང་དཀར་གྱི་གཏོར་མས་ཟངས་གཞོང་བཀང་ལ༔ མཆོད་པས་མཆོད་ཅིང་གསོལ་བ་བཏབ་བོ༔ སྔགས་ནི༔ ཨོཾ་མ་ཧཱ་ཀྲོ་ཏ་ཨརྻཱ་ཛམྦྷ་ལ་ཧྲི་ཏ་ཧཱུྃ༔ ཨོཾ་ཧྲི་ཛ་ཨ་པ་ར་ཙིཏྟ་ཛ་
ཛཿ རྟགས་ནི་འོད་དཀར་པོ་དང་༔ མི་དཀར་པོ་དང་༔ ཟས་ནོར་འབུལ་བ་འོང་ངོ༔ བསྟོད་པ་བྱ་བ་ནི༔ སུམ་ཅུ་རྩ་གསུམ་ལྷ་ཡུལ་ནས༔ གནོད་སྦྱིན་ནོར་ལྷ་དངོས་གྲུབ་ཅན༔ སྐུ་མདོག་དཀར་པོ་འཛུམ་
བག་ཅན༔ ཅུང་ཟད་བྱམས་པའི་ཁྲོ་གཉེར་ཅན༔ ཕྱག་ན་རིན་ཆེན་བུམ་པ་བསྣམས༔ བདུད་རྩི་འཆི་མེད་བཅུད་ཀྱིས་བཀང་༔ རྣལ་འབྱོར་ཚེ་ཡི་དངོས་གྲུབ་སྟེར༔ རིན་ཆེན་འབར་བས་ཁ་བཅད་ནས༔
དངོས་གྲུབ་དགོས་དགུའི་ཆར་པ་འབེབས༔ བསོད་ནམས་ཅན་གྱི་མི་རྣམས་ལ༔ མ་བསྒྲུབས་ནོར་གྱི་དངོས་གྲུབ་སྟེར༔ བསོད་ནམས་ཆུང་བའི་མི་རྣམས་ལ༔ བསྒྲུབ་ན་ཐུགས་རྗེས་ཟས་ནོར་སྟེར༔
དཀར་མཚལ་གཏོར་མ་འདི་བཞེས་ལ༔ སྒྲུབ་པ་པོ་ལ་དངོས་གྲུབ་སྩོལ༔ ནོར་ལྷ་དེ་ཡི་ལས་བྱེད་པ༔ གནོད་སྦྱིན་སྙིང་བསྒུལ་བདག་པོ་སྟེ༔ སྐུ་མདོག་དཀར་པོ་རྒྱན་ཅན་ལ༔ ལག་ན་ལྕགས་ཀྱུ་འོད་ཟེར་
ཅན༔ འགྲོ་བའི་ཡིད་སེམས་བསྒུལ་བར་བྱེད༔ ཅི་འདོད་དངོས་གྲུབ་ཁྱོད་ཀྱིས་སྟེར༔ ཨོཾ་ཧྲཱི་ཨ་པ་ར་ཙིཏྟ་ཛ་ཛ༔ བྷུ་ཏ་ཏྲཾ་ཨ་པ་ར་ཙིཏྟ་རཏྣ་སརྦ༔ མ་ནི་ཤ་ན་ཤ་རེ་ཏྲཾ་སམྦྷ་རེ་སྭཱཧཱ༔ ཞེས་བསྐུལ་ལོ༔

༄༅༔ ༔བསྒོམ་པ་མེད༔ སྲུང་མར་སྒྲུབ་གྲུབ་རྟགས་ནི༔ མི་ནོར་འབུལ་བ་དང་བསོད་ནམས་སྐྱེའོ༔ ཁང་བུ་དང་རྟེན་མི་ལ་མི་བསྟན༔ ཟླ་བ་ཀུན་གྱི་ཉ་ལ་མཆོད་པ་མ་ཆག་པ་བྱ༔ ནོར་
ལྷའི་ཕྱི་སྒྲུབ་རྫོགས་སོ༔ ས་མ་ཡཱ༔ རྒྱ་རྒྱ་རྒྱ༔ འདིའི་བརྒྱུད་པ་ནི༔ ཕྱག་ན་རྡོ་རྗེ༔ ཨོ་རྒྱན་པདྨ༔ ཡེ་ཤེས་མཚོ་རྒྱལ༔ རིག་འཛིན་ཆེན་པོ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་པའོ༔